4500 skoleelever står uten lærlingeplass i Norge i år. En av de er Årolilja Djuvik.

– Når jeg legger meg om kvelden så vet jeg at jeg ikke har noe å stå opp for dagen etterpå. Det er bare det å drive dank, rydde i huset, ta vare på kjæledyrene, sier hun.

Djuvik søkte for tre måneder siden om lærlingeplass i et trykkeri for å utdanne seg til grafiker. Men det fikk hun ikke, og yrkesdrømmen er satt på vent.

– Føler meg unyttig

For selv om ungdommer har rett på en videregående utdannelse, har de ikke rett på lærlingeplass.

– Jeg føler meg rett og slett veldig unyttig. Jeg tilfører ikke samfunnet noe som helst akkurat nå, sier Djuvik.

Over 4000 ungdommer i Norge er i samme situasjon som henne. De har gått minst to år på videregående skole, men for å få et fagbrev må de ha lærlingeplass.

Nå må de få lovfestet rett på lærlingeplass. Det mener nestleder i Stavanger SV, Eirik Faret Sakariassen.

– Staten må betale lønnen

Nestleder i SV i Stavanger, Eirik Faret Sakariassen, i aksjon på sykehjemmet der han jobber. Foto: Ole Andreas Bø / NRK

Faret Sakariassen gikk på videregående skole i fjor. Han kjenner mange som ikke fikk lærlingeplass.

– Hadde det vært like mange elever som hadde stått uten skoleplass så hadde det blitt ramaskrik over det ganske land, sier Faret Sakariassen.

SV-politikeren vil at alle yrkesfagelevene nå skal få muligheten til å få et fagbrev.

– Det kan gjøres ved at staten finansierer, at lønnen går over statsbudsjettet, sier han.

I mellomtiden må Årolilja Djuvik finne seg en jobb. Og det håper hun at hun gjør snart.

– Slik at jeg ikke dør av kjedsomhet, avslutter hun.